
Kalocsa kertvárosi népességének kapcsolatrendszere

Egy város szerkezetében a kertváros szinte minden esetben külön egységet, külön szerkesztési módot jelent. Kalocsa városszerkezetét tekintve a kertváros egyértelműen elkülönül a többi városrésztől, ezt a Duna mellékága, a Vajas különösen kihangsúlyozza, hiszen élesen vágja el a kertvárost a mellette fekvő belvárostól. A kertváros e különleges illeszkedése a városszövethez több kérdést vetett fel bennünk Kalocsa kapcsolati tőkéjét tekintve.
Az Urbanisztika Tanszék által 2012 augusztusában szervezett városkutató tábor alkalmával volt lehetőségünk Kalocsa kertvárosát vizsgálni. A kutatási témánk elsősorban Kalocsa kertvárosára fókuszált, ezen belül pedig a kertvárosi lakosok között, illetve a kertvárosi lakosok és Kalocsa valamint a kistérség többi lakosa között kialakuló kapcsolatokat vizsgáltuk. Kutatásunk legalkalmasabb módszerének a személyes kérdőívezést választottuk a megkérdezettek otthonában, melyet véletlen sétás módszerrel választottunk ki. Egy hét alatt több mint 150 kérdőív kitöltésével a kertvárosban élők rokoni, baráti illetve szomszédi kapcsolatait térképeztük fel.
A kalocsai kertváros építészetileg igen sokarcú a terület, ezért felmerült bennünk a kérdés, hogy különböző háztípusokban esetleg különböző társadalmi rétegek is megjelennek. Ezért az általunk begyűjtött adatokat feldolgozva háztípusonként is vizsgáltuk az ott élő embereket. A kertvárostól eltávolodva pedig a kapcsolati rendszerben egy-egy „fehér folt” létrejöttének okait vizsgáltuk Kalocsa településén belül.
Úgy gondoljuk, hogy dolgozatunk eredményeivel olyan összefüggéseket mutatunk be, amelyek a kertváros kialakulását, városhoz való kapcsolatát jellemzi, és egy összefoglaló képet ad a városrészről, illetve az itt élő kertvárosi népességről.



